L 242/74
LT
Europos Sąjungos oficialusis leidinys
2023 9 29
77.
pažymi, kad Audito Rūmai padarė išvadą, jog pajamų srityje klaidų lygis nebuvo reikšmingas; atkreipia dėmesį, kad patikrintos su pajamomis susijusios sistemos iš esmės buvo veiksmingos, bet pagrindinės vidinės TNI kontrolės priemonės tam tikrose valstybėse narėse ir PVM išlygų valdymas bei TIN atviros pastabos Komisijoje buvo tik iš dalies veiksmingi dėl nuolatinių trūkumų;
78.
susirūpinęs atkreipia dėmesį į riziką, kad importuotojai nacionalinėms muitinėms gali nedeklaruoti muitų arba deklaruoti juos neteisingai; pabrėžia, kad nesumokėtos sumos, vadinamos muitų nepriemoka, nėra užfiksuotos valstybių narių TNI apskaitos sistemose ir nepatenka į Audito Rūmų audito nuomonės dėl pajamų aprėptį; susirūpinęs pažymi, kad muitų nepriemoka gali turėti įtakos valstybių narių nustatytų muitų sumoms; yra susirūpinęs dėl to, kad, kaip teigia Audito Rūmai, trečius metus iš eilės nėra užbaigiami Sąjungos veiksmai šiai nepriemokai ir TNI rizikai sumažinti; yra susirūpinęs dėl to, kad jau kelerius metus esama didelių valstybių narių TNI apskaitos ir valdymo trūkumų; susirūpinęs atkreipia dėmesį į nepakankamą pažangą, susijusią su keliais Komisijos muitinės veiksmų plano veiksmais;
79.
palankiai vertina tai, kad 2019–2021 m. gerokai sumažėjo ilgai neapdorotų TNI pastabų skaičius ir kad Komisija atnaujino savo TNI patikrinimų rezultatų apdorojimo procedūrą, ir ragina Komisiją pirmenybės tvarka įtraukti sistemą valstybių narių trūkumų lygiui nustatyti ir atsižvelgiant į valstybių narių atsakymus nustatyti terminus jų tolesniems veiksmams;
80.
pažymi, kad šeštus metus iš eilės Biudžeto GD išlaikė išlygą, kad į Sąjungos biudžetą pervedamos TNI sumos bus netikslios dėl 2011–2017 m. laikotarpiu nurodytos per mažos iš Kinijos importuojamų tekstilės gaminių ir batų vertės; pažymi, kad 2022 m. kovo 8 d.
Europos Sąjungos Teisingumo Teismas paskelbė galutinį sprendimą dėl Komisijos inicijuotos pažeidimo bylos prieš Jungtinę Karalystę, kad Jungtinė Karalystė neįvykdė įsipareigojimų pagal Sąjungos teisę nuosavų išteklių atžvilgiu; Rekomendacijos
81.
pritaria Audito Rūmų metinėje ataskaitoje ir susijusiose specialiosiose ataskaitose pateiktoms rekomendacijoms; ragina Komisiją jas nedelsiant įgyvendinti ir nuolat informuoti biudžeto įvykdymą tvirtinančią instituciją apie pažangą jas įgyvendinant;
82.
taip pat ragina Komisiją: a) gerinti su TNI susijusių finansinės rizikos rūšių vertinimą – laiku įgyvendinti atitinkamas Muitinės veiksmų plano priemones; b) užtikrinti Sąjungos biudžeto apsaugą bendrai ir sistemingai naudojantis skaitmeninėmis ir automatizuotomis ataskaitų teikimo, stebėsenos bei audito sistemomis ir skubiai sukurti integruotą ir sąveikią sistemą, grindžiamą esamomis priemonėmis ir duomenų bazėmis, bet jomis neapsiribojant; Bendroji rinka, inovacijos ir skaitmeninė ekonomika
83.
pažymi, kad DFP 1 išlaidų kategorijos „Bendroji rinka, inovacijos ir skaitmeninė ekonomika“ lėšos sudaro 10,2 proc.
Sąjungos biudžeto, t. y.
18,5 mlrd. EUR: iš šios sumos 10,8 mlrd. EUR (58,7 proc.) išleidžiama moksliniams tyrimams, 2,6 mlrd. EUR (13,9 proc.) – kosmosui, 2,2 mlrd. EUR (11,8 proc.) – transportui, energetikai ir skaitmeninei ekonomikai, 1,5 mlrd. EUR – „InvestEU“ ir 1,4 mlrd. EUR (7,4 proc.) – kitoms sritims;
84.
pažymi, kad Audito Rūmai patikrino 130 operacijų imtį, sudarytą taip, kad ji būtų reprezentatyvi visų šios DFP išlaidų kategorijos išlaidų rūšių atžvilgiu, taip pat patikrino tvarkingumo informaciją, pateikiamą Ekonomikos ir finansų reikalų generalinio direktorato (ECFIN DG), Mokslinių tyrimų ir inovacijų generalinio direktorato (RTD GD) ir Europos mokslinių tyrimų vykdomosios įstaigos (REA) metinėse veiklos ataskaitose, kuri įtraukta į Komisijos MVVA, bei pasirinktas Komisijos IT sistemas;